Dok ovih dana srdačno čestitamo Božić obitelji, prijateljima i ostalim dragim ljudima, a katkad, budimo iskreni, i kurtoazno i pristojnosti radi, i nekim kolegama, znancima, najčešće izgovaramo “sretan Božić”, a rjeđe “čestit ili blagoslovljen Božić”. No razmišljamo li o značenju tih riječi?

Svaka je čestitka u dane blagdana dobrodošla i nitko nam dobronamjeran neće zamjeriti koju god odabrali, ali koja je zapravo najprimjerenija, osobito kada čestitamo Božić onima izvan obitelji, kolegama i poslovnim suradnicima koji su vjernici.

Pisac, publicist iz Kršćanske sadašnjosti i svećenik Anton Šuljić slaže se da ljudi neće pogriješiti kažu li “sretan, blagoslovljen ili čestiti Božić”, iako iskreno priznaje da ne razumije pozdrav “čestit Božić” jer je riječ “čest” izvedena iz slavenskog jezika i znači dio, udio u nečemu i osobno mu se ne čini baš najprimjerenijom. Tradicionalan izraz “čestit Božić” ne znači, kako neki mogu pomisliti, “pošten Božić”, nego “sretan Božić”.

Željko Jozić, ravnatelj Instituta za hrvatski jezik i jezikoslovlje, tumači da je oblik “čestit Božić” oživljen 90-ih godina iako je, kako kaže, i pozdrav “sretan Božić” sasvim dobar. Pridjev “čestit” u modernom hrvatskom jeziku ima značenje “pošten, častan, ugledan, neporočan, valjan, dobar”, a njegovo nekadašnje značenje “sretan” izgubilo se, dodaje, razvojem jezika.

– No glagol “čestitati”, kojemu je u osnovi starohrvatska imenica “čest” (dio, udio) i danas znači “zaželjeti komu sreću” ili “iskazati poštovanje” – kaže Jozić.

I on se slaže da ni s jednim od tri uvriježena pozdrava ili i s četvrtim – “radostan Božić” nećemo pogriješiti.

Ipak, u crkvenim krugovima, dodaje Šuljić, Božić se čestita pozdravom “blagoslovljen Božić”, no kad je, kaže, riječ o civilima kojima je Božić sveopći blagdan koji simbolizira nadu i veselje, možda je najuobičajenije i najprimjerenije reći “sretan Božić”.

One nekadašnje čestitke, osobito uobičajene u tradicionalno vjerskim ruralnim sredinama kao što su “čestit Božić i porođenje Isusovo”, “na dobro ti došlo porođenje Gospodinovo” i slične polako nestaju.

U svakom slučaju, kako god čestitali Božić dragim ljudima, važnije od toga je ne svoditi ga na konzumeristički ritual, nego ga provesti u miru i sreći sa sobom i s onima koji nam nešto, mnogo ili sve znače.